CELEX: 52018PC0327
Language: lt
Date: 2018-05-02
Title: Pasiūlymas TARYBOS REGLAMENTAS kuriuo nustatomos Europos Sąjungos nuosavų išteklių sistemos įgyvendinimo priemonės

EUROPOS KOMISIJA
            Briuselis, 2018 05 02
            COM(2018) 327 final
            2018/0132(APP)
            Pasiūlymas
            TARYBOS REGLAMENTAS
            kuriuo nustatomos Europos Sąjungos nuosavų išteklių sistemos įgyvendinimo priemonės
            
               
         
         
            
               AIŠKINAMASIS MEMORANDUMAS
            
            
               1.PASIŪLYMO APLINKYBĖS
            
            
               •Pasiūlymo pagrindimas ir tikslai
            
            
               
                  Šio pasiūlymo tikslas – nustatyti įgyvendinimo priemones, kaip numatyta Komisijos pasiūlymo dėl Tarybos sprendimo dėl Europos Sąjungos nuosavų išteklių sistemos
                     1
                   7 straipsnyje, pagal Sutarties dėl Europos Sąjungos veikimo (toliau – SESV) 311 straipsnio ketvirtą pastraipą. Juo bus panaikintas ir pakeistas Tarybos reglamentas (ES, Euratomas) Nr. 608/2014
                     2
                  . 
               
               
                  Siūlomu nauju sprendimu dėl nuosavų išteklių bus išlaikyti ir pertvarkyti trys esami nuosavi ištekliai: tradiciniai nuosavi ištekliai, pakeisti pridėtinės vertės mokesčiu pagrįsti nuosavi ištekliai ir bendrosiomis nacionalinėmis pajamomis pagrįsti nuosavi ištekliai.
               
               
                  Be to, sprendimo dėl nuosavų išteklių pasiūlyme nustatyti trys nauji nuosavi ištekliai: pagrįsti bendra konsoliduotąja pelno mokesčio baze, Europos Sąjungos apyvartinių taršos leidimų prekybos sistema ir neperdirbtų plastiko pakuočių atliekų kiekiu.
               
               
                  Šis reglamento pasiūlymas apima visą praktinę tvarką, susijusią su Sąjungos nuosavais ištekliais. Kaip ir Reglamente (ES, Euratomas) Nr. 608/2014, siūlomame reglamente nustatoma supaprastinta procedūra, kad sistema, atsižvelgiant į sprendime dėl nuosavų išteklių nustatytą tvarką ir apribojimus, būtų lanksti.
               
               
                  Į pasiūlymą įtrauktos visų rūšių nuosaviems ištekliams taikomos bendro pobūdžio nuostatos, kurių tinkama parlamentinė priežiūra yra itin svarbi. Jos daugiausia apima pajamų kontrolės bei priežiūros klausimus, įskaitant atitinkamus ataskaitų teikimo reikalavimus ir susijusius Komisijos inspektorių įgaliojimus.
               
               
                  Pagal Sutarties dėl Europos Sąjungos veikimo 322 straipsnio 2 dalį šias įgyvendinimo priemones papildo reglamentai, kuriais nustatomi metodai ir tvarka, pagal kuriuos pajamos iš nuosavų išteklių teikiamos arba sumokamos Komisijai, taip pat priemonės, taikomos prireikus patenkinti grynųjų pinigų poreikį. 
               
               
                  Ši iniciatyva yra dalis platesnio nuosavų išteklių teisės aktų rinkinio, kurį Komisija teikia kartu su Reglamentu dėl 2021–2027 m. daugiametės finansinės programos
                     3
                  . Į šį rinkinį įtrauktas minėtasis sprendimas dėl nuosavų išteklių, konkretus reglamentas dėl naujų nuosavų išteklių teikimo
                     4
                   ir iš dalies keičiamas
                     5
                   reglamentas dėl pridėtinės vertės mokesčiu pagrįstų nuosavų išteklių
                     6
                  . Ši iniciatyva nėra Reglamentavimo kokybės programos dalis.
               
               
                  Dabar galiojančiame reglamente (ES, Euratomas) Nr. 608/2014 pagal Sprendimo 2014/335/ES, Euratomas
                     7
                   9 straipsnį nustatytos Europos Sąjungos nuosavų išteklių sistemos įgyvendinimo priemonės. Į siūlomą sprendimą dėl nuosavų išteklių įtraukti nauji nuosavi ištekliai ir pagal 7 straipsnį reikalaujama nustatyti įgyvendinimo priemones dėl:
               
            
            
               (a)nuosavų išteklių sumų apskaičiavimo ir nustatymo išsamių taisyklių;
            
            
               (b)pajamų iš nuosavų išteklių kontrolės ir priežiūros nuostatų ir tvarkos;
            
            
               (c)orientacinių bendrųjų nacionalinių pajamų, bendrųjų nacionalinių pajamų koregavimo nuostatų ir mokėjimų bei įsipareigojimų viršutinių ribų perskaičiavimo nuostatų tuo atveju, kai bendrosios nacionalinės pajamos labai pasikeičia;
            
            
               (d)metinio biudžeto likučio apskaičiavimo ir įskaitymo į biudžetą procedūros.
            
            
               
                  Atsižvelgiant į tai, kas išdėstyta pirmiau, Komisijos siūlomi elementai yra susiję su įgyvendinimo priemonėmis dėl:
               
            
            
               –visų nuosavų išteklių, nustatytų pagal sprendimo dėl nuosavų išteklių 2 straipsnį (analogiškai, kaip nustatyta dabar galiojančiame Įgyvendinimo reglamente (ES, Euratomas) Nr. 608/2014), įskaitant jų:
            
            
                pareikalavimo tarifus, 
            
            
                kontrolę ir priežiūrą,
            
         
         
            
                ataskaitų teikimo reikalavimus, 
            
            
                Komisijos inspektorių įgaliojimus bei pareigas ir patikrinimų rengimą ir vadovavimą jiems,
            
            
                komiteto procedūrą,
            
            
               –pertekliaus apskaičiavimą ir įskaitymą į biudžetą,
            
            
               –orientacinių bendrųjų nacionalinių pajamų apibrėžtį ir nuostatas, kuriomis atsižvelgiama į labai pasikeitusią iš dabar galiojančio Sprendimo 2014/335/ES, Euratomas dėl nuosavų išteklių perimtą Europos nacionalinių ir regioninių sąskaitų sistemą. 
            
            
               
                  Komisijos pasiūlymas išsamiau paaiškintas 5 skirsnyje.
               
            
            
               •Suderinamumas su toje pačioje politikos srityje galiojančiomis nuostatomis
            
            
               
                  Sprendimo dėl nuosavų išteklių teisinis pagrindas – Sutarties dėl Europos Sąjungos veikimo 311 straipsnio trečia pastraipa. Teisės aktų, kuriais bus nustatytos nuosavų išteklių sistemos ir tų nuosavų išteklių teikimo įgyvendinimo priemonės, teisinis pagrindas – Sutarties 311 straipsnio ketvirta pastraipa ir 322 straipsnio 2 dalis.
               
               
                  Šio reglamento teisinis pagrindas – Sutarties 311 straipsnio ketvirta pastraipa. Į tai daroma nuoroda ir naujo sprendimo dėl nuosavų išteklių 7 straipsnyje (2014 m. Sprendimo dėl nuosavų išteklių 9 straipsnis). Galiausiai, jis yra susijęs su reglamentais dėl nuosavų išteklių teikimo, ypač su: i) dabar galiojančiu Reglamentu (ES, Euratomas) Nr. 609/2014 dėl tradicinių nuosavų išteklių ir pridėtinės vertės mokesčiu ir bendrosiomis nacionalinėmis pajamomis pagrįstų nuosavų išteklių; ii) siūlomu papildomu naujų nuosavų išteklių, pagrįstų bendra konsoliduotąja pelno mokesčio baze, Europos Sąjungos apyvartinių taršos leidimų prekybos sistema ir neperdirbtų plastiko pakuočių atliekų kiekiu, teikimo reglamentu.
               
            
            
               •Suderinamumas su kitomis Sąjungos politikos sritimis
            
            
               
                  Atsižvelgiant į nuosavų išteklių pobūdį, jų valdymas pagrįstas tinkamu kitų sričių Sąjungos politikos taikymu: 
               
            
            
               –tradiciniai nuosavi ištekliai (daugiausia muitai) yra susiję su muitų sąjunga;
            
            
               –pridėtinės vertės mokesčiu ir bendra konsoliduotąja pelno mokesčio baze pagrįsti nuosavi ištekliai yra susiję su bendrąja rinka ir apmokestinimo politika;
            
            
               –Europos Sąjungos apyvartinių taršos leidimų prekybos sistema ir plastiko pakuočių atliekų kiekiu pagrįsti nuosavi ištekliai yra susiję su aplinkos ir klimato politika.
            
            
               2.TEISINIS PAGRINDAS, SUBSIDIARUMO IR PROPORCINGUMO PRINCIPAI
            
            
               •Teisinis pagrindas
            
            
               
                  Šio reglamento teisinis pagrindas yra Sutarties dėl Europos Sąjungos veikimo 311 straipsnio ketvirta pastraipa. Į tai daroma nuoroda ir naujo sprendimo dėl nuosavų išteklių 7 straipsnyje (2014 m. Sprendimo dėl nuosavų išteklių 9 straipsnis).
               
            
            
               •Subsidiarumo principas (neišimtinės kompetencijos atveju) 
            
            
               
                  Dėl Sąjungos biudžeto ir nuosavų išteklių, kurie sudaro jo pajamas, pobūdžio nuosavų išteklių sistemos įgyvendinimo priemonės turi būti Sąjungos masto ir jų negali parengti valstybės narės.
               
            
            
               •Proporcingumo principas
            
         
         
            
               
                  Šis naujo reglamento pasiūlymas perima daugelį iš šiuo metu galiojančių įgyvendinimo priemonių. Kadangi į sprendimą dėl nuosavų išteklių įtraukti nauji nuosavi ištekliai, reikia atnaujinti teisės aktus ir įtraukti šiems naujiems nuosaviems ištekliams skirtas įgyvendinimo priemones ir pagerinti esamas priemones.
               
               
                  Į šį pasiūlymą įtrauktos įgyvendinimo priemonės remiasi esama sistema ir Komisijos 2011 m. pasiūlymu (KOM(2011) 740), tačiau kartu sistema pritaikoma prie naujos aplinkos, kurioje esama įvairių naujų nuosavų išteklių. Sąjunga ir valstybės narės yra suinteresuotos užtikrinti, kad nuosavų išteklių sistema veiktų gerai, todėl kontrolės ir tikrinimo priemonės parengiamos taip, kad Sąjungos įstaigos ir valstybės narės galėtų sklandžiai bendradarbiauti.
               
               
                  Be to, į šį pasiūlymą įtrauktos nuostatos, kurių tinkama parlamentinė priežiūra yra itin svarbi. 
               
            
            
               •Priemonės pasirinkimas
            
            
               
                  Sutarties dėl Europos Sąjungos veikimo 311 straipsnio ketvirtoje pastraipoje konkrečiai nustatyta, kad „Taryba, priimdama reglamentą (...), patvirtina Sąjungos nuosavų išteklių sistemos įgyvendinimo priemones“.
               
            
            
               3.EX POST VERTINIMO, KONSULTACIJŲ SU SUINTERESUOTOSIOMIS ŠALIMIS IR POVEIKIO VERTINIMO REZULTATAI
            
            
               
                  Naujo sprendimo dėl nuosavų išteklių pasiūlymo aiškinamajame memorandume pateikiama daugiau informacijos apie naujausias ataskaitas ir dokumentus, kuriuose analizuojamas poreikis pertvarkyti nuosavų išteklių sistemą.
               
               
                  Atsižvelgiant į tai reikalingas naujas reglamentas, kuriuo nustatomos Europos Sąjungos nuosavų išteklių sistemos įgyvendinimo priemonės, nes dabar galiojančiame Reglamente (ES, Euratomas) Nr. 608/2014 minimi tik tradiciniai nuosavi ištekliai ir pridėtinės vertės mokesčiu ir bendrosiomis nacionalinėmis pajamomis pagrįsti nuosavi ištekliai, o siūlomame sprendime dėl nuosavų išteklių nustatyti nauji nuosavi ištekliai, kuriems reikia taikyti kontrolės ir tikrinimo priemones.
               
               
                  Įgyvendinimo priemonės pagrįstos dabar galiojančiomis nuostatomis, nes pasiūlymu išplečiama Tarybos reglamentu (ES, Euratomas) Nr. 608/2014 jau nustatyta sistema, kad ji apimtų naujus nuosavus išteklius. Be to, juo papildomi atitinkami naujų nuosavų išteklių teisės aktai ir daroma nuoroda į juos. Todėl siūlomos įgyvendinimo priemonės leis toliau taikyti galiojančią sistemą, tik ši sistema bus išplėsta, kad apimtų naujus nuosavus išteklius.
               
               
                  Šis pasiūlymas nėra susijęs su Reglamentavimo kokybės programa; jis skirtas valstybėms narėms, o ne labai mažoms, mažosioms ir vidutinėms įmonėms ar kitoms suinteresuotosioms šalims; jo poveikis Sąjungos sektorių konkurencingumui ar tarptautinei prekybai iš esmės neutralus. Pasiūlymas poveikio pagrindinių teisių apsaugai neturi.
               
            
            
               4.POVEIKIS BIUDŽETUI
            
            
               Šio pasiūlymo ir nuosavų išteklių teisės aktų rinkinio poveikis biudžetui nurodytas prie naujų nuosavų išteklių teikimo reglamento pasiūlymo pridėtoje finansinėje pažymoje. Pertvarkytą nuosavų išteklių sistemą galima įgyvendinti naudojant tiek pat administracinių asignavimų ir darbuotojų išteklių, kaip ir dabartinę sistemą.
            
            
               5.KITI ELEMENTAI
            
            
               
                  Nuosavų išteklių teisės aktų, įskaitant reglamentą dėl įgyvendinimo priemonių, taikymą reguliariai aptaria Nuosavų išteklių patariamasis komitetas.
               
               
                  Komisijos pasiūlymą galima apibendrinti taip:
               
               
                  I skyrius „Nuosavų išteklių nustatymas“
               
            
            
               –Pasiūlymo 1 straipsnis „Taikytini pareikalavimo tarifai“: šiame straipsnyje nustatyta, kad Komisijos pasiūlyme dėl naujo sprendimo dėl nuosavų išteklių 2 straipsnio 1 dalies b, c, d ir e punktuose nustatytoms nuosavų išteklių kategorijoms (t. y. pridėtinės vertės mokesčiu, bendra konsoliduotąja pelno mokesčio baze, Europos Sąjungos apyvartinių taršos leidimų prekybos sistema ir neperdirbtų plastiko pakuočių atliekų kiekiu pagrįstiems nuosaviems ištekliams) turi būti taikomi vienodi pareikalavimo tarifai.
            
            
               –Pasiūlymo 2 straipsnis „Orientacinės bendrosios nacionalinės pajamos ir dideli jų pokyčiai“: perimtos ir atnaujintos Sprendimo 2014/335/ES, Euratomas dėl nuosavų išteklių 2 straipsnio 7 dalies ir 3 straipsnio 4 dalies nuostatos.
            
            
               –Pasiūlymo 3 straipsnis „Likučio apskaičiavimas ir įskaitymas į biudžetą“: perimtos ir atnaujintos Reglamento (ES, Euratomas) Nr. 608/2014 1 straipsnio nuostatos.
            
            
               
                  II skyrius „Kontrolės ir priežiūros nuostatos ir atitinkami ataskaitų teikimo reikalavimai“
               
            
         
         
            
               –Pasiūlymo 4 straipsnis „Kontrolės ir priežiūros priemonės“: atsižvelgiant į naujus nuosavus išteklius, nustatytus siūlomo sprendimo dėl nuosavų išteklių 2 straipsnio 1 dalies c, d ir e punktuose, perimtos ir atnaujintos Reglamento (ES, Euratomas) Nr. 608/2014 2 straipsnio nuostatos. Be to, iš Tarybos reglamento (EEB, Euratomas) Nr. 1553/89 11 straipsnio 1 dalies perimtos konkrečios nuostatos dėl pridėtinės vertės mokesčiu pagrįstų nuosavų išteklių tikrinimo. Supaprastinimo tikslo buvo siekiama kuo labiau stengiantis sukurti sistemą, kuri būtų taikoma visiems nuosaviems ištekliams.
            
            
               –Pasiūlymo 5 straipsnis „Komisijos įgaliotųjų atstovų įgaliojimai ir pareigos“: perimtos ir atnaujintos Reglamento (ES, Euratomas) Nr. 608/2014 3 straipsnio nuostatos. Supaprastinimo tikslo buvo siekiama stengiantis sukurti sistemą, kuri būtų taikoma visiems nuosaviems ištekliams.
            
            
               –Pasiūlymo 6 straipsnis „Patikrinimų rengimas ir vadovavimas jiems“: perimtos ir atnaujintos Reglamento (ES, Euratomas) Nr. 608/2014 4 straipsnio nuostatos. Supaprastinimo tikslo buvo siekiama kuo labiau stengiantis sukurti sistemą, kuri būtų taikoma visiems nuosaviems ištekliams.
            
            
               –Pasiūlymo 7 straipsnis „Pranešimas apie sukčiavimą ir pažeidimus, kurie daro poveikį mokėtinoms tradicinių nuosavų išteklių sumoms“: Reglamento (ES, Euratomas) Nr. 608/2014 5 straipsnio nuostatos nekeičiamos, nes jos susijusios tik su tradiciniais nuosavais ištekliais.
            
            
               –Pasiūlymo 8 straipsnis „Valstybių narių teikiamos atliekamų tradicinių nuosavų išteklių patikrinimų ataskaitos“: Reglamento (ES, Euratomas) Nr. 608/2014 6 straipsnio nuostatos nekeičiamos, nes jos susijusios tik su tradiciniais nuosavais ištekliais.
            
            
               
                  III skyrius „Komitetas ir baigiamosios nuostatos“
               
            
            
               –Pasiūlymo 9 straipsnis „Komiteto procedūra“: nustatyti pagal Reglamentą (ES) Nr. 182/2011 Komisijai suteiktini įgyvendinimo įgaliojimai.
            
            
               –Pasiūlymo 10 straipsnis „Baigiamosios nuostatos“: panaikinamas Reglamentas (ES, Euratomas) Nr. 608/2014.
            
            
               –Pasiūlymo 11 straipsnis „Įsigaliojimas“: nurodoma, kad reglamentas turėtų įsigalioti tuo pačiu metu, kaip sprendimas dėl nuosavų išteklių. Europos Sąjungos apyvartinių taršos leidimų prekybos sistema ir plastiko pakuočių atliekų kiekiu pagrįstiems nuosaviems ištekliams šis reglamentas bus taikomas atgaline data nuo 2021 m. sausio 1 d. Bendra konsoliduotąja pelno mokesčio baze pagrįstiems nuosaviems ištekliams tos nuostatos bus taikomos nuo antrųjų metų po Direktyvos dėl bendros konsoliduotosios pelno mokesčio bazės perkėlimo į nacionalinę teisę laikotarpio pabaigos.
            
            
               2018/0132 (APP)
            
            
               Pasiūlymas
            
            
               TARYBOS REGLAMENTAS
            
            
               kuriuo nustatomos Europos Sąjungos nuosavų išteklių sistemos įgyvendinimo priemonės
               
            
               EUROPOS SĄJUNGOS TARYBA,
            
            
               atsižvelgdama į Sutartį dėl Europos Sąjungos veikimo, ypač į jos 311 straipsnio ketvirtą pastraipą,
            
            
               atsižvelgdama į Europos atominės energijos bendrijos steigimo sutartį, ypač į jos 106a straipsnį,
            
            
               atsižvelgdama į [data] Tarybos sprendimą 20xx/xxxx/ES, Euratomas dėl Europos Sąjungos nuosavų išteklių sistemos
                  8
               , ypač į jo 7 straipsnį,
            
            
               atsižvelgdama į Europos Komisijos pasiūlymą,
            
            
               teisėkūros procedūra priimamo akto projektą perdavus nacionaliniams parlamentams,
            
            
               atsižvelgdama į Europos Parlamento pritarimą
                  9
               ,
            
         
         
            
               laikydamasi specialios teisėkūros procedūros,
            
            
               kadangi:
            
            
               (1)būtina, kaip nurodyta Sutartyse, atlikti visų rūšių nuosaviems ištekliams taikomų bendro pobūdžio nuostatų, įskaitant dėl taikytinų nuosavų išteklių pareikalavimo tarifų nustatymo neviršijant Sprendimo 20xx/xxxx/ES, Euratomas 2 straipsnio 1 dalies b–e punktuose nustatytų viršutinių ribų, tinkamą parlamentinę priežiūrą;
            
            
               (2)nuoseklumo sumetimais į šį reglamentą turėtų būti įtrauktos tam tikros Tarybos sprendimo 2014/335/ES, Euratomas
                  10
                nuostatos, pavyzdžiui, dėl orientacinių bendrųjų nacionalinių pajamų ir didelių jų pokyčių ir vienodo pareikalavimo tarifo ištekliams, nurodytiems Sprendimo 20xx/xxxx 2 straipsnio 1 dalies f punkte;
            
            
               (3)kad Sąjungai perduodamų finansinių išteklių suma išliktų nepakitusi, tikslinga patikslinti mokėjimams ir įsipareigojimams skirtų Sąjungos nuosavų išteklių viršutines ribas, nustatytas atitinkamai Sprendimo 20xx/xxxx/ES, Euratomas 3 straipsnio 1 ir 2 dalyse ir išreikštas bendrųjų nacionalinių pajamų procentine dalimi, jeigu būtų iš dalies keičiamas Europos Parlamento ir Tarybos reglamentas (ES) Nr. 549/2013
                  11
                ir dėl to bendrųjų nacionalinių pajamų dydis labai pasikeistų;
            
            
               (4)nuoseklumo sumetimais šiame reglamente turėtų būti paliktos tam tikros Tarybos reglamento (ES, Euratomas) Nr. 608/2014
                  12
                nuostatos. Tos nuostatos yra susijusios su likučio apskaičiavimu ir įskaitymu į biudžetą, nuosavų išteklių kontrole ir priežiūra ir atitinkamais ataskaitų teikimo reikalavimais, taip pat Nuosavų išteklių patariamuoju komitetu;
            
            
               (5)nuoseklumo sumetimais į šį reglamentą turėtų būti įtrauktos Tarybos reglamento (EEB, Euratomas) Nr. 1553/89 nuostatos dėl patikrinimų;
            
            
               (6)tam, kad biudžetas būtų subalansuotas, bet koks Sąjungos pajamų perteklius, palyginti su bendromis faktinėmis išlaidomis per finansinius metus, turėtų būti perkeliamas į kitus finansinius metus. Todėl reikėtų apibrėžti perkeltiną likutį; 
            
            
               (7)valstybės narės turėtų atlikti patikras ir apklausas dėl Sąjungos nuosavų išteklių apskaičiavimo, nustatymo ir teikimo. Kad nuosavų išteklių finansines taisykles būtų lengviau taikyti, būtina užtikrinti valstybių narių ir Komisijos bendradarbiavimą;
            
            
               (8)turėtų būti užtikrinamas Sąjungos nuosavų išteklių sistemos skaidrumas biudžeto valdymo institucijai teikiant tinkamą informaciją. Todėl valstybės narės turėtų saugoti ir prireikus Komisijai pateikti dokumentus ir informaciją, kurių reikia, kad ji galėtų vykdyti jai suteiktus įgaliojimus, kiek tai susiję su Sąjungos nuosavais ištekliais;
            
            
               (9)siekiant nuoseklumo ir aiškumo, turėtų būti nustatytos nuostatos dėl pareigūnų, kitų tarnautojų ir deleguotųjų nacionalinių ekspertų, dalyvaujančių atliekant su Sąjungos nuosavais ištekliais susijusius patikrinimus, įgaliojimų ir pareigų. Visų pirma turėtų būti nustatytos taisyklės, kurių privalo laikytis visi Sąjungos pareigūnai, kiti tarnautojai ir deleguotieji nacionaliniai ekspertai, kiek tai susiję su profesiniu konfidencialumu ir asmens duomenų apsauga. Būtina nustatyti deleguotųjų nacionalinių ekspertų statusą ir galimybę atitinkamai valstybei narei prieštarauti, kad tikrinimo metu dalyvautų kitų valstybių narių pareigūnai;
            
            
               (10)tvarka, pagal kurią valstybės narės, atsakingos už nuosavų išteklių surinkimą, praneša Komisijai, turėtų sudaryti galimybę Komisijai stebėti jų veiksmus, kuriais susigrąžinami nuosavi ištekliai, visų pirma sukčiavimo ir pažeidimų atvejais; 
            
            
               (11)siekiant užtikrinti vienodas šio reglamento įgyvendinimo sąlygas, Komisijai turėtų būti suteikti įgyvendinimo įgaliojimai nustatyti išsamias taisykles, taikomas pranešimui apie sukčiavimą ir pažeidimus, kurie daro poveikį mokėtinoms tradicinių nuosavų išteklių sumoms, ir valstybių narių metinėms ataskaitoms. Šiais įgaliojimais turėtų būti naudojamasi pagal Europos Parlamento ir Tarybos reglamentą (ES) Nr. 182/2011
                  13
               ; 
            
            
               (12)patariamoji procedūra turėtų būti taikoma įgyvendinimo aktams priimti, siekiant nustatyti išsamias taisykles, taikomas pranešimui apie sukčiavimą ir pažeidimus, kurie daro poveikį mokėtinoms tradicinių nuosavų išteklių sumoms, ir valstybių narių metinėms patikrinimų ataskaitoms, atsižvelgiant į tokių pranešimo tikslams reikiamų aktų techninį pobūdį; 
            
            
               (13)siekiant nuoseklumo ir atsižvelgiant į Sprendimo 20xx/xxxx/ES, Euratomas 9 straipsnį, šis reglamentas turėtų įsigalioti tą pačią dieną, kaip tas sprendimas, ir turėtų būti taikomas nuo 2021 m. sausio 1 d. Nuostatos, apimančios Sprendimo 20xx/xxxx/ES, Euratomas 2 straipsnio 1 dalies c punkte nurodytus nuosavus išteklius, turėtų būti taikomos nuo dienos, nustatytos pagal to sprendimo 9 straipsnį,
            
            
               PRIĖMĖ ŠĮ REGLAMENTĄ:
            
            
               I skyrius
            
            
               Nuosavų išteklių nustatymas
            
            
               1 straipsnis
            
            
               Taikytini pareikalavimo tarifai
            
         
         
            
               1.
                     Sprendimo 20xx/xxxx/ES, Euratomas 2 straipsnio 1 dalies b punkte kaip nuosavi ištekliai nurodytas vienodas pareikalavimo tarifas, taikomas pajamų iš pridėtinės vertės mokesčio, surinktų iš standartiniu tarifu apmokestinamo prekių tiekimo arba paslaugų teikimo, daliai, padalintai iš standartinio nacionalinio PVM tarifo, yra 1 %.
            
            
               2.
                     Sprendimo 20xx/xxxx/ES, Euratomas 2 straipsnio 1 dalies c punkte kaip nuosavi ištekliai nurodytas vienodas pareikalavimo tarifas, taikomas pagal Sąjungos taisykles dėl bendros konsoliduotosios pelno mokesčio bazės kiekvienai valstybei narei priskirtai apmokestinamojo pelno daliai, yra 3 %.
            
            
               3.
                     Sprendimo 20xx/xxxx/ES, Euratomas 2 straipsnio 1 dalies d punkte kaip nuosavi ištekliai nurodytas vienodas pareikalavimo tarifas, taikomas sumai, kurią sudaro pajamos, gautos iš Direktyvos 2003/87/EB 10 straipsnio 2 dalies a punkte nurodytų aukcionuose parduotinų apyvartinių taršos leidimų, ir nemokamų pereinamojo laikotarpio apyvartinių taršos leidimų energetikos sektoriui modernizuoti rinkos vertė, kaip nustatyta tos direktyvos 10c straipsnio 3 dalyje, yra 20 %.
            
            
               4.
                     Sprendimo 20xx/xxxx/ES, Euratomas 2 straipsnio 1 dalies e punkte kaip nuosavi ištekliai nurodytas vienodas pareikalavimo tarifas, taikomas neperdirbtų plastiko pakuočių atliekų svoriui, yra 0,80 EUR už kilogramą.
            
            
               Pirmos pastraipos taikymo tikslais „plastikas“ reiškia polimerą, kaip apibrėžta Europos Parlamento ir Tarybos reglamento (EB) Nr. 1907/2006 3 straipsnio 5 dalyje, į kurį gali būti pridėta priedų ar kitų medžiagų; „pakuočių atliekos“ ir „perdirbimas“ suprantami taip, kaip jie apibrėžti Direktyvos 94/62/EB 3 straipsnyje. 
            
            
               Neperdirbtų plastiko pakuočių atliekų svoris – skirtumas tarp konkrečiais metais valstybėje narėje susidariusių plastiko pakuočių atliekų svorio ir tais metais perdirbtų plastiko pakuočių atliekų svorio, nustatyto pagal Direktyvą 94/62/EB.
            
            
               2 straipsnis
            
            
               Orientacinės bendrosios nacionalinės pajamos ir dideli jų pokyčiai
            
            
               1.
                     Sprendimo 20xx/xxxx/ES, Euratomas 2 straipsnio 1 dalies f punkte nurodytos bendrosios nacionalinės pajamos reiškia metines bendrąsias nacionalines pajamas rinkos kaina, kaip nustatė Komisija, taikydama Reglamentą (ES) Nr. 549/2013.
            
            
               2.
                     Jeigu dėl Reglamento (ES) Nr. 549/2013 pakeitimų labai pasikeičia bendrųjų nacionalinių pajamų dydis, Komisija informuoja Europos Parlamentą ir Tarybą apie daugiametės finansinės programos techninių patikslinimų rezultatus, kaip nustatyta Tarybos reglamento (ES, Euratomas) 20xx/xxxx
                  14
                5 straipsnyje dėl datų, nuo kurių taikomi tie pakeitimai pagal Sprendimą 20xx/xxxx/ES, Euratomas.
            
            
               3.
                     Jeigu dėl Reglamento (ES) Nr. 549/2013 pakeitimų labai pasikeičia bendrųjų nacionalinių pajamų dydis, Sprendimo 20xx/xxxx/ES, Euratomas 3 straipsnio 1 ir 2 dalyse nustatytas mokėjimų ir įsipareigojimų viršutines ribas Komisija perskaičiuoja remdamasi tokia formule:
            
            
               BNPt-2 + BNPt-1 + BNPt ESS dabartinė
            
            
               1,29 % (1,35 %) *
                     ________________________________
            
            
            
               BNPt-2 + BNPt-1 + BNPt ESS pakeista
            
            
               Šioje formulėje „BNP“ yra bendrosios nacionalinės pajamos, „t“ – paskutiniai visi metai, kurių duomenys, nustatyti Tarybos reglamente (EB, Euratomas) Nr. 1287/2003
                  15
               , turimi; o „ESS“ yra Europos nacionalinių ir regioninių sąskaitų sistema Sąjungoje.
            
            
               3 straipsnis
            
            
               Likučio apskaičiavimas ir įskaitymas į biudžetą
            
            
               1.
                     Sprendimo 20xx/xxxx/ES, Euratomas 5 straipsnio taikymo tikslais atitinkamų finansinių metų likutis yra visų tais finansiniais metais surinktų pajamų ir mokėjimų pagal tų finansinių metų asignavimus skirtumas, pridėjus tų pačių finansinių metų asignavimų sumą, perkeltą pagal Europos Parlamento ir Tarybos reglamento (EB, Euratomas) Nr. 966/2012
                  16
                (toliau – Finansinis reglamentas) 13 straipsnį.
            
            
               Tas skirtumas padidinamas arba sumažinamas iš ankstesnių finansinių metų perkeltų panaikintų asignavimų grynąja suma. Nukrypstant nuo Finansinio reglamento 8 straipsnio 1 dalies, skirtumas taip pat padidinamas arba sumažinamas:
            
         
         
            
               a)mokėjimais, atliktais viršijant nediferencijuotuosius asignavimus, pagal Finansinio reglamento 13 straipsnio 1 ir 4 dalis perkeltus iš praėjusių finansinių metų dėl euro kurso pasikeitimų;
            
            
               b)valiutų keitimo pelno ir nuostolio per finansinius metus skirtumu.
            
            
               2.
                     Iki kiekvienų finansinių metų spalio mėn. pabaigos Komisija, remdamasi tuo metu turimais duomenimis, apskaičiuoja per visus metus surinktus nuosavus išteklius. Nustačius bet kokius esminius skirtumus, palyginti su pradinėmis sąmatomis, gali būti rengiamas kitų finansinių metų biudžeto projekto taisomasis raštas arba einamųjų finansinių metų taisomasis biudžetas.
            
            
               II skyrius
            
            
               Kontrolės ir priežiūros nuostatos ir atitinkami ataskaitų teikimo reikalavimai
            
            
               4 straipsnis
            
            
               Kontrolės ir priežiūros priemonės
            
            
               1.
                     Sprendimo 20xx/xxxx/ES, Euratomas 2 straipsnio 1 dalyje nurodyti nuosavi ištekliai tikrinami šiame reglamente nurodyta tvarka, nedarant poveikio Tarybos direktyvai dėl bendros konsoliduotosios pelno mokesčio bazės, Komisijos reglamentui (ES) Nr. 1031/2010
                  17
                ir Tarybos reglamentui (EB, Euratomas) Nr. 1287/2003
                  18
               .
            
            
               2.
                     Valstybės narės imasi visų priemonių, kurios yra būtinos siekiant užtikrinti, kad Komisijai būtų teikiami Sprendimo 20xx/xxxx/ES, Euratomas 2 straipsnio 1 dalyje nurodyti nuosavi ištekliai. Komisijai paprašius, valstybės narės pateikia jai tam tikrus dokumentus.
            
            
               3.
                     Valstybės narės atlieka patikras ir apklausas dėl Sprendimo 20xx/xxxx/ES, Euratomas 2 straipsnio 1 dalyje nurodytų nuosavų išteklių apskaičiavimo, nustatymo ir teikimo.
            
            
               4.
                     Valstybės narės Komisijos prašymu vykdo papildomas tikrinimo priemones. Prašyme Komisija išdėsto papildomo patikrinimo priežastis. 
            
            
               5.
                     Valstybės narės Komisijos prašymu ją įtraukia į savo atliekamus patikrinimus. Jeigu Komisija dalyvauja atliekant patikrinimą, ji tokiu mastu, kokiu to reikia taikant šį reglamentą, turi teisę gauti nuosavų išteklių apskaičiavimą, nustatymą ir teikimą patvirtinančius dokumentus ir visus kitus su tais patvirtinamaisiais dokumentais susijusius atitinkamus dokumentus.
            
            
               6.
                     Komisija gali pati atlikti patikrinimus vietoje. Atstovai, kuriuos Komisija įgaliojo atlikti tokius patikrinimus, turi teisę gauti dokumentus, kaip išdėstyta 5 dalyje nurodytų patikrinimų atveju. Valstybės narės sudaro sąlygas, kad būtų lengviau atlikti minėtus patikrinimus.
            
            
               7.
                     Jeigu kontrolės ir priežiūros priemonės yra susijusios su pridėtinės vertės mokesčiu pagrįstais nuosavais ištekliais, nurodytais Sprendimo 20xx/xxxx/ES, Euratomas 2 straipsnio 1 dalies b punkte, Komisijos patikrinimai atliekami kartu su kompetentingomis institucijomis valstybėse narėse. Atlikdama šiuos patikrinimus Komisija įsitikina, kad operacijos, kuriomis siekiama suvienodinti vertinimo pagrindą, atliktos tinkamai, o surinkta bendra grynoji pridėtinės vertės mokesčio suma nustatyta teisingai. Taip pat ji įsitikina, jog naudoti tinkami duomenys ir jog standartinio tarifo pridėtinės vertės mokesčiu pagrįstų nuosavų išteklių, gautų iš Tarybos reglamento (EEB, Euratomas) Nr. 1553/89 3 straipsnio 1 dalyje nurodytų sandorių, sumos apskaičiavimas atitinka tą reglamentą.
            
            
               8.
                     Jei patikrinimai atliekami dėl Sprendimo 20xx/xxxx/ES, Euratomas 2 straipsnio 1 dalies e punkte nurodytų neperdirbtų plastiko pakuočių atliekų kiekiu pagrįstų nuosavų išteklių, Komisija taip pat turi teisę gauti dokumentus, susijusius su procedūromis ir duomenimis, nurodytais Direktyvoje 94/62/EB. 
            
            
               9.
                     Jeigu kontrolės ir priežiūros priemonės yra susijusios su Sprendimo 20xx/xxxx/ES, Euratomas 2 straipsnio 1 dalies f punkte nurodytais bendrosiomis nacionalinėmis pajamomis pagrįstais nuosavais ištekliais:
            
            
               (a)Komisija kartu su atitinkama valstybe nare kiekvienais metais tikrina pateiktas bendras sumas, kad nustatytų, ar renkant duomenis nebuvo padaryta klaidų, ypač tais atvejais, apie kuriuos praneša Reglamentu (EB, Euratomas) Nr. 1287/2003 sukurtas Bendrųjų nacionalinių pajamų komitetas; tai darydama ji atskirais atvejais taip pat gali patikrinti skaičiavimus ir statistines bazes, išskyrus informaciją apie juridinius arba fizinius asmenis, jeigu kitaip nebūtų galimybės atlikti tinkamą vertinimą; 
            
            
               (b)Komisija taip pat turi teisę gauti dokumentus, susijusius su Reglamento (EB, Euratomas) Nr. 1287/2003 3 straipsnyje nurodytomis statistinėmis procedūromis ir pagrindiniais statistiniais duomenimis. 
            
            
               10.
                     Šiame straipsnyje nurodytos patikros ir apklausos nedaro poveikio: 
            
            
               (a)patikrinimams, kuriuos valstybės narės atlieka pagal nacionalinius įstatymus ir kitus teisės aktus;
            
         
         
            
               (b)Sutarties dėl Europos Sąjungos veikimo 287 ir 319 straipsniuose numatytoms priemonėms;
            
            
               (c)tikrinimo priemonėms, parengtoms pagal Sutarties dėl Europos Sąjungos veikimo 322 straipsnio 1 dalies b punktą. 
            
            
               11.
                     Šiame straipsnyje nurodytų kontrolės ir priežiūros priemonių vykdymo tikslais Komisija gali prašyti, kad valstybės narės pateiktų jai atitinkamus dokumentus ar ataskaitas arba sudarytų jai galimybę juos gauti. 
            
            
               5 straipsnis
            
            
               Komisijos įgaliotųjų atstovų įgaliojimai ir pareigos
            
            
               1.
                     Komisija 4 straipsnyje nurodytiems patikrinimams atlikti specialiai paskiria kai kuriuos pareigūnus ar kitus tarnautojus (toliau – įgaliotieji atstovai).
            
            
               Kiekvienam patikrinimui atlikti Komisija skiria įgaliotuosius atstovus, pateikdama rašytinius įgaliojimus, kuriuose nurodoma jų asmens tapatybė ir tarnybinė kompetencija.
            
            
               Tokiuose patikrinimuose gali dalyvauti valstybių narių į Komisiją deleguoti nacionaliniai ekspertai.
            
            
               Atitinkamai valstybei narei aiškiai iš anksto sutikus, Komisija gali siekti, kad kitų valstybių narių pareigūnai dalyvautų kaip stebėtojai. Komisija užtikrina, kad minėtieji pareigūnai laikytųsi šio straipsnio 3 dalyje išdėstytų reikalavimų.
            
            
               2.
                     Tikrindami 4 straipsnyje nurodytus nuosavus išteklius įgaliotieji atstovai veikia laikydamiesi taisyklių, taikomų atitinkamos valstybės narės pareigūnams. Jie privalo saugoti profesinę paslaptį pagal šio straipsnio 3 dalyje nustatytas sąlygas.
            
            
               Komisija laikosi statistinių duomenų konfidencialumo principo, nustatyto Europos Parlamento ir Tarybos reglamente (EB) Nr. 223/2009
                  19
               .
            
            
               Prireikus įgaliotasis atstovas gali susisiekti su skolininkais tik atlikdamas tradicinių nuosavų išteklių patikrinimus ir tik per tas kompetentingas valdžios institucijas, kurių atliekamos nuosavų išteklių surinkimo procedūros yra tikrinamos.
            
            
               3.
                     Pagal šį reglamentą pranešamai arba gaunamai informacijai, nesvarbu, kokio pavidalo, taikomi profesinės paslapties reikalavimai ir apsauga, suteikiama tokio pobūdžio informacijai pagal valstybės narės, kurioje ji buvo surinkta, nacionalinę teisę ir pagal atitinkamas nuostatas, taikomas Sąjungos institucijoms.
            
            
               Be išankstinio valstybės narės, kurioje ji buvo surinkta, sutikimo pirmoje pastraipoje nurodyta informacija neperduodama jokiems asmenims, išskyrus Sąjungos arba valstybės narės institucijose dirbančius asmenis, kurių pareiga yra ją žinoti, ir nenaudojama kitais nei šiame reglamente nustatytais tikslais.
            
            
               Pirma ir antra pastraipos taikomos Sąjungos pareigūnams ir kitiems tarnautojams bei deleguotiesiems nacionaliniams ekspertams.
            
            
               4.
                     Komisija užtikrina, kad įgaliotieji atstovai ir kiti asmenys, veikiantys pagal jos įgaliojimus, laikytųsi Europos Parlamento ir Tarybos reglamento (ES) 2016/679
                  20
               , Europos Parlamento ir Tarybos reglamento (EB) Nr. 45/2001
                  21
                ir kitų Sąjungos ir nacionalinių taisyklių dėl asmens duomenų apsaugos.
            
            
               6 straipsnis
            
            
               Patikrinimų rengimas ir vadovavimas jiems 
            
            
               1.
                     Komisija tinkamu laiku informuoja apie patikrinimą valstybę narę, kurioje jis turi būti atliktas, pateikdama jai tinkamai pagrįstą pranešimą. Tokiame patikrinime gali dalyvauti tos valstybės narės atstovai.
            
            
               2.
                     Nuosavų išteklių patikrinimus atlieka įgaliotieji atstovai. Organizuodami darbą tie atstovai užmezga reikiamus ryšius su valstybių narių kompetentingomis administracijomis.
            
         
         
            
               3.
                     Atliekant nuosavų išteklių patikrinimą, kuriame dalyvauja Komisija, darbo organizavimą ir ryšius su tikrinant dalyvaujančiais departamentais užtikrina atitinkamos valstybės narės paskirtas departamentas.
            
            
               4.
                     Nuosavų išteklių patikrinimus vietoje atlieka įgaliotieji atstovai. Organizuodami darbą ir ryšius su tikrinant dalyvaujančiais departamentais, taip pat prireikus su skolininkais, tie atstovai prieš pradėdami bet kokį patikrinimą vietoje užmezga reikiamus ryšius su atitinkamos valstybės narės paskirtais pareigūnais. Šios rūšies patikrinimo techninė užduotis nustatoma dokumentu, kuriame nurodomas patikrinimo tikslas ir uždaviniai.
            
            
               5.
                     Valstybės narės užtikrina, kad departamentai arba agentūros, atsakingi už nuosavų išteklių apskaičiavimą, nustatymą, surinkimą ir teikimą, taip pat institucijos, kurioms jos nurodė patikrinti nuosavų išteklių apskaičiavimą, nustatymą, surinkimą ir teikimą, suteiktų reikiamą pagalbą, kad įgaliotieji atstovai galėtų atlikti savo pareigas.
            
            
               Atliekant nuosavų išteklių patikrinimus vietoje, atitinkamos valstybės narės Komisijai tinkamu laiku praneša dalyvauti atliekant šiuos patikrinimus paskirtų asmenų tapatybę, nurodo jų kompetenciją ir suteikia visą reikiamą pagalbą, kad įgaliotieji atstovai galėtų atlikti savo pareigas.
            
            
               6.
                     Atliktos kontrolės ir patikrinimų, nurodytų 4 straipsnyje, išskyrus valstybių narių atliktus patikrinimus, rezultatai tinkamais kanalais per tris mėnesius perduodami atitinkamai valstybei narei. Valstybė narė pastabas pateikia per tris mėnesius nuo ataskaitos gavimo dienos. Tačiau dėl tinkamai pagrįstų priežasčių Komisija gali paprašyti atitinkamos valstybės narės pateikti pastabas dėl konkrečių klausimų per vieną mėnesį nuo ataskaitos gavimo dienos. Atitinkama valstybė narė gali atsisakyti pateikti pastabas, išdėstydama priežastis, dėl kurių ji negali patenkinti Komisijos prašymo.
            
            
               Tada pirmoje pastraipoje nurodyti rezultatai ir pastabos kartu su apibendrinamąja ataskaita, parengta remiantis nuosavų išteklių, nurodytų Sprendimo 20xx/xxxx/ES, Euratomas 2 straipsnio 1 dalies b, c, d ir e punktuose, kontrole, pateikiami visoms valstybėms narėms.
            
            
               Jeigu per tradicinių nuosavų išteklių patikrinimus vietoje arba jungtinius patikrinimus nustatoma, kad reikia pakeisti arba koreguoti Komisijai pateiktų nuosavų išteklių ataskaitų arba deklaracijų duomenis ir dėl tų korekcijų reikia daryti atitinkamus esamų ataskaitų arba deklaracijų pakeitimus, tie pakeitimai nurodomi naudojamų ataskaitų arba deklaracijų atitinkamose pastabose.
            
            
               7 straipsnis
            
            
               Pranešimas apie sukčiavimą ir pažeidimus, kurie daro poveikį mokėtinoms tradicinių nuosavų išteklių sumoms
            
            
               1.
                     Pasibaigus ketvirčiui, per du mėnesius valstybės narės išsiunčia Komisijai nustatytų sukčiavimo ir pažeidimų, susijusių su mokėtinomis daugiau kaip 10 000 EUR Sprendimo 20xx/xxxx/ES, Euratomas 2 straipsnio 1 dalies a punkte nurodytų tradicinių nuosavų išteklių sumomis, atvejų aprašymą.
            
            
               Per pirmoje pastraipoje nurodytą laikotarpį kiekviena valstybė narė pateikia išsamius duomenis apie sukčiavimo ir pažeidimų atvejų, apie kuriuos jau pranešė Komisijai, būklę, jeigu tokiais atvejais susigrąžintos, panaikintos arba nesusigrąžintos sumos anksčiau nebuvo nurodytos.
            
            
               2.
                     Komisija priima įgyvendinimo aktus, kuriais nustato, kaip išsamiai turi būti pateikti šio straipsnio 1 dalyje nurodyti aprašymai. Tie įgyvendinimo aktai priimami laikantis 9 straipsnio 2 dalyje nurodytos patariamosios procedūros.
            
            
               3.
                     Šio straipsnio 1 dalyje nurodytų pranešimų santrauka įtraukiama į Sutarties dėl Europos Sąjungos veikimo 325 straipsnio 5 dalyje nurodytą Komisijos ataskaitą.
            
            
               8 straipsnis
            
            
               Valstybių narių teikiamos atliekamų tradicinių nuosavų išteklių patikrinimų ataskaitos
            
            
               1.
                     Valstybės narės teikia Komisijai atliekamų patikrinimų, susijusių su tradiciniais nuosavais ištekliais, išsamias metines ataskaitas, į kurias įtraukiami šių patikrinimų rezultatai, bendri duomenys ir visi principiniai klausimai, susiję su svarbiausiomis atitinkamų reglamentų, kuriais įgyvendinamas Sprendimas 20xx/xxxx/ES, Euratomas, taikymo problemomis, ypač ginčijamais klausimais. Minėtos ataskaitos Komisijai išsiunčiamos iki kitų metų, einančių po atitinkamų finansinių metų, kovo 1 d. Remdamasi tomis ataskaitomis Komisija parengia apibendrinamąją ataskaitą ir ją pateikia visoms valstybėms narėms.
            
            
               2.
                     Komisija priima įgyvendinimo aktus, kuriais nustatoma šio straipsnio 1 dalyje minėtų valstybių narių metinių ataskaitų forma. Tie įgyvendinimo aktai priimami laikantis 9 straipsnio 2 dalyje nurodytos patariamosios procedūros.
            
            
               3.
                     Komisija kas trejus metus teikia Europos Parlamentui ir Tarybai ataskaitą apie tradicinių nuosavų išteklių tikrinimo priemonių veikimą.
            
            
               III skyrius
            
            
               Komitetas ir baigiamosios nuostatos 
            
         
         
            
               9 straipsnis
            
            
               Komiteto procedūra
            
            
               1.
                     Komisijai padeda patariamasis komitetas. Tai komitetas, kaip nustatyta Reglamente (ES) Nr. 182/2011.
            
            
               2.
                     Kai daroma nuoroda į šią dalį, taikomas Reglamento (ES) Nr. 182/2011 4 straipsnis.
            
            
               10 straipsnis
            
            
               Baigiamosios nuostatos
            
            
               Reglamentas (ES, Euratomas) Nr. 608/2014 panaikinamas.
            
            
               Nuorodos į panaikintąjį reglamentą ir Reglamento (EB, Euratomas) Nr. 1026/1999 ir Reglamento (EB, Euratomas) Nr. 1150/2000 nuostatas laikomos nuorodomis į šį reglamentą.
            
            
               11 straipsnis
            
            
               Įsigaliojimas
            
            
               Šis reglamentas įsigalioja Sprendimo 20xx/xxxx/ES, Euratomas įsigaliojimo dieną.
            
            
               Jis taikomas nuo 2021 m. sausio 1 d.
            
            
               Bendra konsoliduotąja pelno mokesčio baze pagrįstiems nuosaviems ištekliams šio reglamento nuostatos taikomos nuo antrųjų metų po nacionalinių nuostatų, kuriomis Tarybos direktyva dėl bendros konsoliduotosios pelno mokesčio bazės perkeliama į nacionalinę teisę, taikymo pradžios datos, sausio 1 d.
            
            
               Šis reglamentas yra privalomas visas ir tiesiogiai taikomas visose valstybėse narėse.
            
            
               Priimta Briuselyje
            
            
               
                  Tarybos vardu
               
               
                  Pirmininkas
               
            
         
         
            
                  
                     (1)
                  
                        COM(2018) 325 final, 2018 5 2.
               
               
                  
                     (2)
                  
                        2014 m. gegužės 26 d. Tarybos reglamentas (ES, Euratomas) Nr. 608/2014, kuriuo nustatomos Europos Sąjungos nuosavų išteklių sistemos įgyvendinimo priemonės (OL L 168, 2014 6 7, p. 29).
               
               
                  
                     (3)
                  
                        COM(2018) 322 final, 2018 5 2.
               
               
                  
                     (4)
                  
                        2018 m. gegužės 2 d. COM(2018) 326 final, kuris pridedamas prie 2014 m. gegužės 26 d. Tarybos reglamento (ES, Euratomas) Nr. 609/2014 dėl tradicinių, PVM ir BNP pagrįstų nuosavų išteklių teikimo metodų ir tvarkos ir dėl priemonių, skirtų grynųjų pinigų poreikiui patenkinti, ir jį papildo (OL L 168, 2014 6 7, p. 39).
               
               
                  
                     (5)
                  
                        COM(2018) 328 final, 2018 5 2.
               
               
                  
                     (6)
                  
                        1989 m. gegužės 29 d. Tarybos reglamentas (EEB, Euratomas) Nr. 1553/89 dėl galutinių vienodų nuosavų išteklių, kaupiamų iš pridėtinės vertės mokesčio, surinkimo priemonių (OL L 155, 1989 6 7, p. 9).
               
               
                  
                     (7)
                  
                        2014 m. gegužės 26 d. Tarybos sprendimas 2014/335/ES, Euratomas dėl Europos Sąjungos nuosavų išteklių sistemos (OL L 168, 2014 6 7, p. 105).
               
               
                  
                     (8)
                  
                        [Data] Tarybos sprendimas (20xx/xxxx/ES, Euratomas) dėl Europos Sąjungos nuosavų išteklių sistemos (OL L, [...], [...], p. [...]). 
               
               
                  
                     (9)
                  
                        OL C […], […], p. […].
               
               
                  
                     (10)
                  
                        2014 m. gegužės 26 d. Tarybos sprendimas 2014/335/ES, Euratomas dėl Europos Sąjungos nuosavų išteklių sistemos (OL L 168, 2014 6 7, p. 105).
               
               
                  
                     (11)
                  
                        2013 m. gegužės 21 d. Europos Parlamento ir Tarybos reglamentas (ES) Nr. 549/2013 dėl Europos nacionalinių ir regioninių sąskaitų sistemos Europos Sąjungoje (Tekstas svarbus EEE) (OL L 174, 2013 6 26, p. 1).
               
               
                  
                     (12)
                  
                        2014 m. gegužės 26 d. Tarybos reglamentas (ES, Euratomas) Nr. 608/2014, kuriuo nustatomos Europos Sąjungos nuosavų išteklių sistemos įgyvendinimo priemonės (OL L 168, 2014 6 7, p. 29).
               
               
                  
                     (13)
                  
                        2011 m. vasario 16 d. Europos Parlamento ir Tarybos reglamentas (ES) Nr. 182/2011, kuriuo nustatomos valstybių narių vykdomos Komisijos naudojimosi įgyvendinimo įgaliojimais kontrolės mechanizmų taisyklės ir bendrieji principai (OL L 55, 2011 2 28, p. 13).
               
               
                  
                     (14)
                  
                        OL L […], […], p. […]. [Daugiametės finansinės programos reglamentas].
               
               
                  
                     (15)
                  
                        2003 m. liepos 15 d. Tarybos reglamentas (EB, Euratomas) Nr. 1287/2003 dėl bendrųjų nacionalinių pajamų rinkos kainomis suderinimo (BNP reglamentas) (OL L 181, 2003 7 19, p. 1).
               
               
                  
                     (16)
                  
                        2012 m. spalio 25 d. Europos Parlamento ir Tarybos reglamentas (EB, Euratomas) Nr. 966/2012 dėl Sąjungos bendrajam biudžetui taikomų finansinių taisyklių ir kuriuo panaikinamas Tarybos reglamentas (EB, Euratomas) Nr. 1605/2002 (OL L 298, 2012 10 26, p. 1).
               
               
                  
                     (17)
                  
                        2010 m. lapkričio 12 d. Komisijos reglamentas (ES) Nr. 1031/2010 dėl šiltnamio efektą sukeliančių dujų apyvartinių taršos leidimų pardavimo aukcione pagal Europos Parlamento ir Tarybos direktyvą 2003/87/EB, nustatančią šiltnamio efektą sukeliančių dujų emisijos leidimų sistemą Bendrijoje, terminų, administravimo ir kitų aspektų (OL L 302, 2010 11 18, p. 1).
               
               
                  
                     (18)
                  
                        2003 m. liepos 15 d. Tarybos reglamentas (EB, Euratomas) Nr. 1287/2003 dėl bendrųjų nacionalinių pajamų rinkos kainomis suderinimo (BNP Reglamentas) (OL L 181, 2003 7 19, p. 1).
               
               
                  
                     (19)
                  
                        2009 m. kovo 11 d. Europos Parlamento ir Tarybos reglamentas (EB) Nr. 223/2009 dėl Europos statistikos, panaikinantis Europos Parlamento ir Tarybos reglamentą (EB, Euratomas) Nr. 1101/2008 dėl konfidencialių statistinių duomenų perdavimo Europos Bendrijų statistikos tarnybai, Tarybos reglamentą (EB) Nr. 322/97 dėl Bendrijos statistikos ir Tarybos sprendimą 89/382/EEB, Euratomas, įsteigiantį Europos Bendrijų statistikos programų komitetą (OL L 87 2009 3 31, p. 164). 
               
               
                  
                     (20)
                  
                        2016 m. balandžio 27 d. Europos Parlamento ir Tarybos reglamentas (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo (OL L 119, 2016 4 5, p. 1).
               
               
                  
                     (21)
                  
                        2000 m. gruodžio 18 d. Europos Parlamento ir Tarybos reglamentas (EB) Nr. 45/2001 dėl asmenų apsaugos Bendrijos institucijoms ir įstaigoms tvarkant asmens duomenis ir laisvo tokių duomenų judėjimo (OL L 8, 2001 1 12, p. 1).
               
            
      
    ---documentbreak--- 
      
         
               EUROPOS KOMISIJA
            Briuselis,2018 05 02
            COM(2018) 327 final
            PRIEDAS
            prie
            Pasiūlymo dėl Tarybos reglamento
            kuriuo nustatomos Europos Sąjungos nuosavų išteklių sistemos įgyvendinimo priemonės
            
               
         
         
            
               PRIEDAS. ATITIKTIES LENTELĖ
            
            
                     
                        Reglamentas (ES, Euratomas) Nr. 608/2014
                     
                  
                  
                     
                        Sprendimas 2014/335/ES
                     
                  
                  
                     
                        Šis reglamentas
                     
                  
               
                     
                        1 straipsnis
                     
                  
                  
                     
                        –
                     
                  
                  
                     
                        3 straipsnis
                     
                  
               
                     
                        2 straipsnio 1 dalis
                     
                  
                  
                     
                        –
                     
                  
                  
                     
                        4 straipsnio 1 dalis
                     
                  
               
                     
                        2 straipsnio 2 dalis
                     
                  
                  
                     
                        –
                     
                  
                  
                     
                        4 straipsnio 2 dalies pirmas sakinys
                     
                  
               
                     
                        2 straipsnio 3 dalies a punktas
                     
                  
                  
                     
                        –
                     
                  
                  
                     
                        4 straipsnio 3 dalis
                     
                  
               
                     
                        2 straipsnio 3 dalies b punkto pirmas ir antras sakinys
                     
                  
                  
                     
                        –
                     
                  
                  
                     
                        4 straipsnio 4 dalis
                     
                  
               
                     
                        2 straipsnio 3 dalies b punkto trečias sakinys
                     
                  
                  
                     
                        –
                     
                  
                  
                     
                        4 straipsnio 2 dalies antras sakinys
                     
                  
               
                     
                        2 straipsnio 3 dalies c punktas
                     
                  
                  
                     
                        –
                     
                  
                  
                     
                        4 straipsnio 5 dalis
                     
                  
               
                     
                        2 straipsnio 3 dalies d punktas
                     
                  
                  
                     
                        –
                     
                  
                  
                     
                        4 straipsnio 6 dalis
                     
                  
               
                     
                        2 straipsnio 3 dalies e punktas
                     
                  
                  
                     
                        –
                     
                  
                  
                     
                        4 straipsnio 10 dalis
                     
                  
               
                     
                        2 straipsnio 4 dalis
                     
                  
                  
                     
                        –
                     
                  
                  
                     
                        4 straipsnio 7 dalis
                     
                  
               
                     
                        2 straipsnio 5 dalis
                     
                  
                  
                     
                        –
                     
                  
                  
                     
                        4 straipsnio 9 dalis
                     
                  
               
                     
                        2 straipsnio 6 dalis
                     
                  
                  
                     
                        –
                     
                  
                  
                     
                        4 straipsnio 11 dalis
                     
                  
               
                     
                        3 straipsnis
                     
                  
                  
                     
                        –
                     
                  
                  
                     
                        5 straipsnis
                     
                  
               
                     
                        4 straipsnio 1 dalis
                     
                  
                  
                     
                        –
                     
                  
                  
                     
                        6 straipsnio 1 dalis
                     
                  
               
                     
                        4 straipsnio 2 dalis
                     
                  
                  
                     
                        –
                     
                  
                  
                     
                        6 straipsnio 3 dalis
                     
                  
               
                     
                        4 straipsnio 3 dalis
                     
                  
                  
                     
                        –
                     
                  
                  
                     
                        6 straipsnio 4 dalis
                     
                  
               
                     
                        4 straipsnio 4 dalis
                     
                  
                  
                     
                        –
                     
                  
                  
                     
                        6 straipsnio 2 dalis
                     
                  
               
                     
                        4 straipsnio 5 dalis
                     
                  
                  
                     
                        –
                     
                  
                  
                     
                        6 straipsnio 5 dalis
                     
                  
               
                     
                        4 straipsnio 6 dalis
                     
                  
                  
                     
                        –
                     
                  
                  
                     
                        6 straipsnio 6 dalis
                     
                  
               
                     
                        5 straipsnis
                     
                  
                  
                     
                        –
                     
                  
                  
                     
                        7 straipsnis
                     
                  
               
                     
                        6 straipsnis
                     
                  
                  
                     
                        –
                     
                  
                  
                     
                        8 straipsnis
                     
                  
               
                     
                        7 straipsnis
                     
                  
                  
                     
                        –
                     
                  
                  
                     
                        9 straipsnis
                     
                  
               
                     
                        8 straipsnis
                     
                  
                  
                     
                        –
                     
                  
                  
                     
                        10 straipsnis
                     
                  
               
                     
                        9 straipsnis
                     
                  
                  
                     
                        –
                     
                  
                  
                     
                        11 straipsnis
                     
                  
               
                     
                        –
                     
                  
                  
                     
                        2 straipsnio 7 dalies pirma pastraipa
                     
                  
                  
                     
                        2 straipsnio 1 dalis
                     
                  
               
                     
                        –
                     
                  
                  
                     
                        2 straipsnio 7 dalies antra pastraipa
                     
                  
                  
                     
                        2 straipsnio 2 dalis
                     
                  
               
                     
                        –
                     
                  
                  
                     
                        3 straipsnio 4 dalis
                     
                  
                  
                     
                        2 straipsnio 3 dalis
                     
                  
               
                     
                        –
                     
                  
                  
                     
                        –
                     
                  
                  
                     
                        1 straipsnis
                     
                  
               
                     
                        –
                     
                  
                  
                     
                        –
                     
                  
                  
                     
                        4 straipsnio 8 dalis